## Pravilnik o postupku, kriterijima i rokovima za provedbu nacionalnog programa promicanja audiovizualnog stvaralaštva

### NN 115/2010 (7.10.2010.), Pravilnik o postupku, kriterijima i rokovima za provedbu nacionalnog programa promicanja audiovizualnog stvaralaštva

HRVATSKI AUDIOVIZUALNI CENTAR

3046

Na temelju članka 15. Zakona o audiovizualnim djelatnostima (»Narodne novine« br. 76/07) Hrvatsko audiovizualno vijeće na prijedlog ravnatelja Hrvatskog audiovizualnog centra, a uz prethodno pribavljeno mišljenje Ministarstva kulture, donosi

PRAVILNIK

O POSTUPKU, KRITERIJIMA I ROKOVIMA ZA PROVEDBU NACIONALNOG PROGRAMA PROMICANJA AUDIOVIZUALNOG STVARALAŠTVA

Članak 1.

Ovim Pravilnikom uređuje se postupak raspisivanja Javnog poziva, uvjeti podnošenja prijave, kriteriji za dodjelu sredstava, rad umjetničkih savjetnika i Umjetničkog vijeća; nadzor nad namjenskom potrošnjom sredstava; utvrđuje se što se smatra niskoproračunskim i složenim filmom, kao i Program potpora sukladno posebnim propisima o državnim potporama.

AUDIOVIZUALNO STVARALAŠTVO

JAVNI POZIV ZA POTICANJE AUDIOVIZUALNOG STVARALAŠTVA

Članak 2.

Financijska sredstva za audiovizualno stvaralaštvo temeljem ovoga Pravilnika dodjeljuju se putem Javnog poziva za dodjelu sredstava za poticanje audiovizualnog stvaralaštva (u daljnjem tekstu: Javni poziv).

Hrvatsko audiovizualno Vijeće (u daljnjem tekstu: AV Vijeće) na temelju prijedloga ravnatelja HAVC-a (u daljnjem tekstu: ravnatelj) raspisuje Javni poziv sukladno Nacionalnom programu promicanja audiovizualnih djelatnosti (u daljnjem tekstu: Nacionalni program), odnosno Godišnjem planu ostvarenja Programa.

Javni poziv raspisuje se u dva roka, i to u prvom i trećem tromjesečju tekuće godine. Rezultati se objavljuju 80 dana po zatvaranju Javnog poziva koji ne smije biti otvoren dulje od 30 dana.

Javni poziv objavljuje se na internetskoj stranici HAVC-a i u Narodnim novinama.

Članak 3.

Na Javni poziv mogu se prijaviti projekti namijenjeni javnom prikazivanju u sljedećim kategorijama:

• dugometražni igrani filmovi,

• debitantski dugometražni igrani filmovi,

• kratkometražni igrani filmovi,

• dugometražni dokumentarni filmovi,

• kratkometražni dokumentarni filmovi,

• animirani filmovi,

• eksperimentalni filmovi,

• koprodukcije s manjinskim hrvatskim udjelom u svim navedenim kategorijama,

• snimljeni filmovi u svim navedenim kategorijama.

Članak 4.

Pravo sudjelovanja na Javnom pozivu za sve kategorije iz članka 3. ovoga Pravilnika imaju:

– Fizičke i pravne osobe registrirane za proizvodnju audiovizualnih djela upisane u odgovarajući registar u Republici Hrvatskoj: nezavisni producenti/ice, zajednički s redateljima/icama, sa scenarijem za koji su stekli autorska prava ili potpisali rezervaciju, tj. opciju s autorom/icom, a u svrhu snimanja audiovizualnog djela.

Pravo sudjelovanja na Javnom pozivu nemaju:

– naručeni filmovi,

– nastavni filmovi,

– audiovizualna djela namijenjena marketingu i reklami,

– redatelji/ice i producenti/ice koji su u dosadašnjem radu prekršili/e ugovorne obveze prema HAVC-u ili Ministarstvu kulture i sudionicima u realizaciji projekta,

– redatelji/ice i producenti/ice s istim projektom za koji su već dobili sredstva na jednom od prethodnih Javnih poziva, s iznimkom Javnih poziva za razvoj scenarija i razvoj projekta,

– redatelji/ice kojima je odobren projekt na jednom od prethodnih Javnih poziva u istoj kategoriji u kojoj opet prijavljuju novi projekt, sve dok se ne obavi kolaudacija ranije odobrenog projekta.

Članak 5.

Javnom pozivu obavezno se prilaže prijavnica (koja se može dobiti u HAVC-u ili na internetskoj stranici HAVC-a) za svaki projekt.

Uz prijavnicu se prilažu sljedeći podaci o:

– uspjehu prethodnog filma redatelja/ice i prethodnih filmova producenta/ice na domaćim i međunarodnim festivalima,

– broju gledatelja u hrvatskim kinima,

– broju zemalja u kojima je film distribuiran ili prodan inozemnim televizijskim postajama,

– o svim dogovorenim i predviđenim izvorima financiranja.

Odredbe stavka 2. točke 1. do 3. ovoga članka ne odnose se na debitantske filmove.

Prijave s nepotpunim podacima uz koje nije priložena tražena dokumentacija, kao i prijave koje se ne dostave u navedenom roku neće se uvrstiti u Javni poziv niti razmatrati. Prijave s netočnim podacima bit će odbijene posebnom odlukom HAVC-a.

Članak 6.

Projekt koji se prijavljuje na Javni poziv treba sadržavati dokaz o uređenim autorskim pravima (izjavu ili ugovor o uređenim autorskim pravima za scenarij i izvorno autorsko djelo, ako je riječ o ekranizaciji postojećeg autorskog djela), operativni plan projekta, plan financiranja i financijski plan filma u kunskim iznosima te bonitet producenta/ice (BON-1 i BON-2), sve na hrvatskom jeziku, te sljedeće priloge po kategorijama:

U kategoriji dugometražnih i kratkometražnih igranih filmova potrebni su:

– dovršeni scenarij,

– sinopsis (razrađena ideja filma na jednoj do dvije kartice),

– redateljska koncepcija.

U kategoriji debitantskih dugometražnih igranih filmova potreban je i izbor dosadašnjih radova u DVD formatu.

U kategoriji snimljenih filmova potrebni su:

– predmetni film u DVD formatu.

U kategoriji dugometražnih i kratkometražnih dokumentarnih i eksperimentalnih filmova potrebni su:

– scenarij ili treatment,

– sinopsis,

– redateljska koncepcija,

– za dugometražne dokumentarne filmove: provedeno istraživanje i/ili izrađen »trailer«, tj. videozapis priložen na DVD-u.

U kategoriji animiranih filmova potrebni su:

– sinopsis i/ili scenarij sa slikovnim predlošcima,

– slikovna knjiga snimanja,

– redateljska koncepcija.

U kategoriji koprodukcija s manjinskim hrvatskim udjelom:

– dokaz o tome da je već osigurano minimalno 50% potrebnih financijskih sredstava prema planu financiranja i financijskom planu koji su sastavni dio natječajne dokumentacije,

– dokaz o tome da je dio planiranih sredstava već osiguran u matičnoj zemlji većinskog producenta,

– prikaz planirane zastupljenosti hrvatske strane u umjetničkom i tehničkom osoblju,

– plan financiranja i financijski plan u kunskim iznosima i eurima s jasno naznačenim iznosima koji se namjeravaju potrošiti u Republici Hrvatskoj po stavkama,

– prikaz koproducentskih udjela u postotcima i po zemljama koproducentima.

Članak 7.

Financijski plan filmova obvezatno sadrži:

– troškove filma do prve tonske kopije, a za filmove snimljene izvorno na elektroničkom nosaču do finalne kopije za distribuciju,

– naknadu produkcijske kuće ne višu od 7% ukupnog financijskog plana,

– eksploatacijske i prezentacijske troškove koji uključuju najmanje jednu tonsku kopiju s podnaslovima na engleskom jeziku te komplet reklamnih fotografija i promotivnog materijala,

– trošak izrade jedne 35 mm tonske kopije filma za trajnu pohranu u Hrvatskoj kinoteci, a za filmove snimljene izvorno na elektroničkom nosaču jednu kopiju na istovrsnom nosaču,

– trošak izrade najmanje jedne 35 mm kopije za hrvatsku kinodistribuciju za dugometražne igrane filmove.

Za snimljene filmove prilaže se i detaljan izračun utrošenih sredstava i specifikacija visine potrebnih sredstava za potpuno dovršenje filma te realizirani materijal/film na uvid.

Članak 8.

Prijavnica koja se predaje na Javni poziv treba biti supotpisana od strane nositelja projekta – producenta/ice i redatelja/ice, čime se smatra da producent/ica i redatelj/ica ovjeravaju sav natječajni materijal.

Za projekte koji se više puta prijavljuju na Javni poziv moraju se označiti i obrazložiti izmjene u natječajnom materijalu.

U iznimnim i opravdanim slučajevima ravnatelj može na zahtjev producenta/ice tražiti od umjetničkih savjetnika da razmotre prijavu projekta u kategoriji snimljenih filmova izvan rokova navedenih u članku 2. ovoga Pravilnika. Odluku umjetničkih savjetnika potvrđuje AV Vijeće.

KOPRODUKCIJE FILMOVA S MANJINSKIM HRVATSKIM UDJELOM

Članak 9.

Pri proizvodnji filmova s manjinskim hrvatskim udjelom (u daljnjem tekstu: manjinske koprodukcije) primjenjuju se pravila Europske konvencije o filmskoj koprodukciji (u daljnjem tekstu: Europska konvencija) i/ili važećih bilateralnih koprodukcijskih sporazuma koje je Republika Hrvatska sklopila s drugim zemljama.

Pod manjinskim koprodukcijama podrazumijevaju se one koprodukcije u kojima je udio hrvatskog producenta/ice (uključujući potporu HAVC-a, vlastito ulaganje producenta/ice, ulaganje televizija, prodaju televizijskih prava, distribucijske ugovore, neizravna ulaganja itd.) najmanje 10% ukupnog proračuna filma i koje se mogu kvalificirati kao službene koprodukcije prema odredbama Europske konvencije i/ili važećim bilateralnim koprodukcijskim sporazumima koje je Republika Hrvatska sklopila s drugim zemljama.

Članak 10.

Sredstva za manjinske koprodukcije dodjeljuju se putem Javnog poziva za dodjelu sredstava za manjinske koprodukcije koji je otvoren tijekom cijele godine uz tromjesečno donošenje odluka.

Članak 11.

Uvjeti za prijavu projekta za dodjelu sredstava za poticanje manjinske koprodukcije su, uz opće uvjete prijave prema ovom Pravilniku, sljedeći:

– projekt mora imati već osiguranih 50% potrebnih financijskih sredstava prema planu financiranja i financijskom planu koji su sastavni dio natječajne dokumentacije i

– jedan dio osiguranih sredstava mora biti osiguran u matičnoj zemlji većinskog producenta.

Članak 12.

U manjinskim koprodukcijama sudjelovanje HAVC-a u financiranju hrvatskih producenata/ica ne može biti manje od 10%, osim ako to ne traži hrvatski koproducent koji osigurava ili namjerava osigurati preostali udio do 10% ukupnog troškovnika projekta ugovorima s drugim ulagačima iz Republike Hrvatske.

U manjinskoj koprodukciji, ovisno o financijskom sudjelovanju koproducentskih strana, obvezatna je zastupljenost hrvatske strane u umjetničkom i tehničkom osoblju, a najmanje 60% odobrenih sredstva mora biti potrošeno u Republici Hrvatskoj.

Republika Hrvatska obvezatno se navodi kao zemlja proizvodnje, prema redoslijedu zastupljenosti i sukladno utvrđenom omjeru sudjelovanja u manjinskoj koprodukciji.

Članak 13.

Nadležno tijelo za izdavanje potvrde o statusu službene koprodukcije u skladu s odredbama Europske konvencije i/ili važećim bilateralnim koprodukcijskim sporazumima koje je Republika Hrvatska sklopila s drugim zemljama jest HAVC.

Hrvatski koproducent dužan je najkasnije 30 dana prije početka snimanja filma HAVC-u podnijeti molbu za dodjelu privremenoga službenog koprodukcijskog statusa i dostaviti sljedeću dokumentaciju:

– ispunjenu prijavnicu za dodjelu privremenog statusa međunarodne koprodukcije,

– koprodukcijski ugovor ili predugovor,

– ugovor o raspodjeli prihoda sklopljen između koproducenata,

– primjerak sinopsisa i scenarija filma na hrvatskom jeziku, te

– dokaz o uređenim autorskim pravima.

Za dodjelu konačnoga službenog koprodukcijskog statusa hrvatski koproducent dužan je najkasnije 30 dana po završetku filma dostaviti HAVC-u sljedeću dokumentaciju:

– ispunjenu prijavnicu za dodjelu konačnog statusa službene međunarodne koprodukcije,

– ispis konačne najave i odjave s jasno označenim državljanstvima članova tehničke i umjetničke ekipe, te

– konačno financijsko izvješće o troškovima produkcije koje prikazuje sve promjene troškova u odnosu na preliminarni financijski plan dostavljen uz prijavu za dodjelu privremenog službenog koprodukcijskog statusa.

VREDNOVANJE PROJEKATA

Članak 14.

Razmatranje i vrednovanje projekata prijavljenih na Javni poziv obavljaju, sukladno članku 16. Zakona, umjetnički savjetnici za pojedine kategorije i to:

• dva umjetnička savjetnika za dugometražni igrani film,

• jedan umjetnički savjetnik za kratkometražni igrani film,

• jedan umjetnički savjetnik za dugometražni i kratkometražni dokumentarni film,

• jedan umjetnički savjetnik za animirani film, te

• jedan umjetnički savjetnik za eksperimentalni film.

Članak 15.

U svrhu vrednovanja scenarija za pojedine kategorije filmova, AV Vijeće na prijedlog ravnatelja imenuje umjetničke savjetnike prvenstveno iz redova uglednih filmskih autora s potvrđenim stvaralačkim ili drugim relevantnim filmskim djelovanjem, a po potrebi i iz redova drugih kulturnih djelatnika s potvrđenim znanjem i iskustvom iz područja audiovizualnih djelatnosti.

Umjetnički savjetnici imaju zadaće utvrđene člankom 16. stavkom 2. Zakona o audiovizualnim djelatnostima (u daljnjem tekstu: Zakon).

Umjetnički savjetnici nemaju pravo prijave na Javne pozive za vrijeme trajanja mandata.

Umjetnički savjetnici čiji je rad u prvom mandatu AV Vijeće ocijenilo uspješnim mogu biti ponovno imenovani za još jedno mandatno razdoblje.

Umjetnički savjetnici imaju pravo na naknadu za svoj rad. Visinu naknade utvrđuje ravnatelj.

Članak 16.

Umjetnički savjetnici čine Umjetničko vijeće koje ima zadaće utvrđene člankom 17. Zakona.

Članak 17.

AV Vijeće na prijedlog ravnatelja u svrhu vrednovanja financijskih i operativnih planova projekata prijavljenih na Javni poziv imenuje jednog financijskog savjetnika, i to prvenstveno iz redova uglednih producenata.

Financijski savjetnik ima sljedeće zadaće:

– analizira i provjerava financijski plan,

– uspoređuje financijski plan s operativnim,

– analizira operativni plan,

– uspoređuje financijski plan sa scenarijem i procjenjuje njegovu realnost,

– predlaže iznos sufinanciranja projekta, te

– sudjeluje u radu i donošenju odluka Umjetničkog vijeća.

Mandat financijskog savjetnika traje do donošenja pravomoćnih odluka o raspodjeli sredstava prema Javnom pozivu za koji je imenovan. Ista osoba može biti najviše dva puta uzastopno imenovana financijskim savjetnikom. Financijski savjetnik čiji je rad u prvom mandatu AV Vijeće ocijenilo uspješnim može biti ponovno imenovan za još jedno mandatno razdoblje.

Financijski savjetnik nema pravo prijave na Javne pozive za vrijeme trajanja mandata.

Financijski savjetnik ima pravo na naknadu za svoj rad. Visinu naknade utvrđuje ravnatelj.

KRITERIJI VREDNOVANJA PROJEKATA NA JAVNOM POZIVU

Članak 18.

Kriteriji za vrednovanje projekata, ovim redoslijedom važnosti, su:

1. Kvalitetan i profesionalno napisan scenarij, kvaliteta dijaloga, uvjerljivi likovi i vještina pričanja priče, suvremenost i/ili relevantnost za hrvatsku audiovizualnu umjetnost,

2. Uspjesi redateljevog /redateljičinog posljednjeg filma, kao i cjelokupni opus redatelja/ice, uvjerljivost i originalnost njegove/njezine redateljske koncepcije te uvjerenje da će on/ona biti sposoban umjetnički i operativno uspješno realizirati prijavljeni projekt,

3. Uspjesi producentovih/producentičinih recentnih projekata, cjelokupni opus producenta/ice, pridržavanje ugovornih obveza potpisanih s Ministarstvom kulture ili HAVC-om, sudionicima u projektima te relevantnim međunarodnim institucijama i organizacijama; procjena da će on/ona i njihova producentska tvrtka biti sposobni realizirati predloženi projekt.

Debitantski dugometražni igrani filmovi vrednuju se unutar kategorije debitantskoga dugometražnog igranog filma.

LISTA PRIORITETA

Članak 19.

Umjetničko vijeće sastavlja Listu prioriteta prema navedenim kriterijima i vlastitim prosudbama.

Lista prioriteta predlaže se AV Vijeću radi prihvaćanja i ocjene broja projekata koji se mogu sufinancirati na pojedinom Javnom pozivu, uvažavajući prioritete Liste i financijske mogućnosti HAVC-a.

Pri određivanju sredstava za financiranje pojedinog projekta mora se voditi računa o tome jesu li odobrenom projektu već dodijeljena sredstva za neku od ranijih faza proizvodnje (razvoj scenarija, razvoj projekta).

Pri utvrđivanju Liste prioriteta mora se voditi računa da tijekom jedne godine mora biti odobreno sufinanciranje najmanje jednog debitantskog filma u svim kategorijama, isključujući kategoriju filmskih koprodukcija s manjinskim hrvatskim udjelom.

Debitantom se smatra redatelj/ica koji do sada nije realizirao/la audiovizualno djelo u kategoriji u kojoj se prijavljuje.

PRIHVAĆENI PROJEKTI

Članak 20.

Prihvaćena audiovizualna djela mogu biti niskoproračunska, standardna i složena djela.

Niskoproračunskim djelima smatraju se audiovizualna djela čiji troškovnici ne prelaze sljedeće okvire:

• dugometražni i debitantski dugometražni igrani filmovi – 10.000.000 kuna,

• kratkometražni igrani filmovi – 1.000.000 kuna,

• dugometražni dokumentarni filmovi – 1.000.000 kuna,

• kratkometražni dokumentarni filmovi – 500.000 kuna,

• animirani filmovi – 80.000 kuna po minuti,

• eksperimentalni filmovi – 500.000 kuna.

Složena djela su ona koja su od posebne kulturne važnosti, a zahtijevaju složeniju logističku podršku, kao što su povijesni filmovi, filmovi opsežnije scenografske gradnje, filmovi snimani na nedostupnim terenima ili u objektima od posebnog značaja i zahtjeva, filmovi koji se cijeli snimaju izvan grada sjedišta produkcijske kuće, filmovi kompliciranijih animacijskih tehnika, znanstveno-fantastični filmovi i slično.

Sva se ostala audiovizualna djela smatraju standardnim.

Članak 21.

Za prihvaćene projekte sklopit će se predugovor o sufinanciranju između HAVC-a s jedne strane te producenta/ice i redatelja/ice s druge strane (u daljnjem tekstu: predugovor) u roku od 30 dana od dana kada je AV Vijeće prihvatilo projekt.

Producent/ica i redatelj/ica dugometražnih igranih filmova, debitantskih dugometražnih igranih filmova, dugometražnih dokumentarnih filmova i dugometražnih animiranih filmova predugovorom se obvezuju da će zatvoriti financijsku konstrukciju odobrenog filma i donijeti dokaze o tome (ugovore koji to potvrđuju) najkasnije u roku od dvije godine od potpisivanja predugovora, a producent/ica i redatelj/ica kratkometražnih igranih, dokumentarnih, animiranih i eksperimentalnih filmova te koprodukcija s manjinskim hrvatskim udjelom u roku od godinu dana od potpisivanja predugovora.

Producent/ica i redatelj/ica predugovorom sklopljenim s HAVC-om preuzimaju obvezu realizacije filma do njegova završetka, sukladno priloženom i odobrenom operativnom planu.

Članak 22.

Ukoliko producent/ica i redatelj/ica ne izvrše obvezu iz članka 21. stavka 2. ovoga Pravilnika, gube pravo na odobrena sredstva HAVC-a, predugovor se smatra raskinutim, a ugovor se neće sklopiti. Sredstva utrošena u svrhu pretpriprema koja ne prelaze 5% ukupno odobrenih sredstava od strane HAVC-a ne vraćaju se, ako se za njih HAVC-u preda detaljan obračun.

Članak 23.

Stručna služba HAVC-a priprema predugovore i ugovore, utvrđuje ispunjavanje predugovornih i ugovornih obveza u svakoj fazi sufinanciranja te obavlja i druge poslove vezane uz realizaciju ugovora i financiranje, a uz dogovor s nositeljima projekta obavlja i poslove promidžbe i prodaje hrvatskog filma.

Svaki producent/ica i/ili redatelj/ica koji su prijavili svoj projekt na Javni poziv imaju pravo na uvid u recenzije umjetničkih savjetnika koje se odnose na njihov projekt. Producent/ica ili redatelj/ica nemaju pravo uvida u recenzije nekog drugog projekta osim u slučaju pisanog dopuštenja nositelja dotičnog projekta. Recenzije za vlastiti projekt ne smiju se iznositi iz HAVC-a i/ili objavljivati u javnosti osim u slučaju pisanog dopuštenja umjetničkih savjetnika i HAVC-a.

DINAMIKA ISPLATE

Članak 24.

HAVC će sredstva osigurana za financiranje odobrenih filmova doznačiti na bankovni račun producenta/ice u pravilu sljedećom dinamikom:

Za dugometražni igrani film:

– 5% odobrenih sredstava nakon potpisivanja predugovora za fazu pretpriprema,

– 40% sredstava na početku priprema poslije dostavljanja i prihvaćanja novog financijskog i operativnog plana ako je došlo do bitne promjene u odnosu na inicijalne, o čemu se mora pribaviti suglasnost HAVC-a, te nakon dostavljanja dokaza (ugovora) o zatvaranju financijske konstrukcije, nakon čega se sklapa ugovor,

– 40% na početku snimanja slike, nakon dostavljanja popisa umjetničkih i tehničkih suradnika filma (popis članova ekipe) te ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/icama i koautorima/icama audiovizualnog djela, osim ugovora koji regulira glazbena prava koji treba dostaviti prije kolaudacije filma,

– 10% po završetku snimanja slike,

– 5% nakon kolaudacije i nakon što se utvrdi da su sve odredbe ugovora ispunjene.

Za kratki igrani, dokumentarni i eksperimentalni film:

– 50% od ukupnog odobrenog iznosa nakon potpisivanja predugovora,

– 40% prije početka snimanja poslije dostavljanja i prihvaćanja novog financijskog i operativnog plana ako je došlo do bitnih promjena u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) i ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/icama i koautorima/icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor;

– 10% nakon kolaudacije filma i nakon što se utvrdi da su sve odredbe ugovora ispunjene.

Za dugometražni dokumentarni film:

– 40% od ukupnog iznosa nakon potpisivanja predugovora,

– 50% prije početka snimanja poslije dostavljanja i prihvaćanja novog financijskog i operativnog plana ako je došlo do bitne promjene u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) te ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/icama i koautorima/icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor;

– 10% nakon kolaudacije filma i nakon što se utvrdi da su sve odredbe ugovora ispunjene.

Za animirani film:

– 50% nakon prihvaćanja projekta i potpisivanja predugovora;

– 40% nakon završene faze olovke ili animatika poslije dostavljanja i prihvaćanja novog financijskog i operativnog plana ako je došlo do bitnih promjena u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) i kopije ugovora o uređenju autorskih prava glede scenarija, režije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/icama i koautorima/icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor,

– 10% nakon kolaudacije filma i utvrđivanja da su sve odredbe ugovora ispunjene.

Za manjinske koprodukcije:

– 60% od ukupnog odobrenog iznosa nakon potpisivanja ugovora te poslije dostavljanja i prihvaćanja novog financijskog i operativnog plana ako je došlo do bitnih promjena u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije i ugovora s koproducentima,

– 20% prije početka snimanja, nakon dostavljanja popisa umjetničkih i tehničkih suradnika filma (popis članova ekipe),

– 20% nakon kolaudacije filma i nakon što se utvrdi da su sve odredbe ugovora ispunjene.

U posebnim i opravdanim slučajevima dopuštaju se iznimke od gore navedenih pravila. Moguće iznimke u dinamici isplate donosi i odobrava ravnatelj, na prijedlog nositelja projekta. Ako iznimke iznose više od 30% predviđenih sredstava za određenu fazu produkcije, ravnatelj je dužan dobiti prethodnu suglasnost AV Vijeća.

OBVEZE NOSITELJA PROJEKATA ZA SVE KATEGORIJE FILMA

Članak 25.

Producent/ica i redatelj/ica su obvezatni/-e pridržavati se konačnog financijskog plana i operativnog plana za realizaciju filma koji je sastavni dio ugovora ili prilog ugovoru.

Producent/ica je obvezan/na nakon svake faze u proizvodnji filma dostaviti obračun utrošenih sredstava HAVC-a i obračun ukupnih sredstava, što je uvjet za dobivanje sljedeće rate sredstava.

O svakom bitnom odstupanju od financijskog i operativnog plana redatelj/-ica i producent/ica dužni/e su obavijestiti HAVC.

Ako producent/ica i redatelj/ica tijekom izvršenja preuzetih ugovornih obveza namjeravaju promijeniti financijski plan za više od 20% dužni su pribaviti suglasnost.

Ukoliko dođe do značajnih promjena u operativnom i financijskom planu projekta, HAVC zadržava pravo promjene datuma i dinamike isplate sredstava.

Ako HAVC procijeni da nastalo odstupanje ugrožava projekt te da je do njega došlo pogreškom producenta/ice ili redatelja/ice, ima pravo jednostrano raskinuti ugovor s redateljem/icom i producentom/icom.

Članak 26.

Koprodukcijski ugovori moraju sadržavati odnose ulaganja svih koproducenata s jasno navedenim pravima hrvatskog/e producenta/ice. Svi financijski i koprodukcijski ugovori moraju biti usklađeni s ovim Pravilnikom te dostavljeni HAVC-u.

Članak 27.

Producent/ica je obvezan u roku 90 dana poslije potpuno dovršene realizacije filma, a najkasnije u roku od 30 dana nakon zahtjeva HAVC-a, dostaviti HAVC-u:

– izvješće sa specifikacijom ukupno utrošenih sredstava (ostvarivanja prihoda i izvršenje rashoda za cjelokupnu realizaciju filma, kopije ugovora i računa do iznosa sredstava dodijeljenih od HAVC-a, konačni plan financiranja u kojem moraju biti navedeni svi iznosi i izvori financiranja filma te plan podjele moguće dobiti),

– nakon prve godine prikazivanja besplatno jednu kopiju filma s podnaslovima na jednom stranom jeziku radi nekomercijalnog prikazivanja u sklopu Dana/Tjedana hrvatske kulture, odnosno prezentacije i promidžbe hrvatske kinematografije u svijetu, koja se zbog odgovarajućih uvjeta čuvanja pohranjuje u Hrvatskoj kinoteci,

– promidžbeni materijal (10 plakata filma i 50 DVD-ea s engleskim podnaslovima, press kit koji sadrži fotografije iz filma, biografiju, filmografiju redatelja/ice i producenta/ice, sinopsis filma na hrvatskom i engleskom jeziku u elektroničkom obliku).

Hrvatskoj kinoteci dužan je dostaviti u prvoj godini prikazivanja besplatno jednu nekorištenu kopiju filma s odgovarajućom dokumentacijom, a godinu dana nakon snimanja filma na trajno čuvanje izvorno gradivo snimljenoga filma (originalne zapise/negative slike i tona), sukladno Zakonu o arhivskom gradivu i arhivima.

Sva dokumentacija koja se dostavlja HAVC-u treba biti ovjerena i potpisana od strane nositelja projekta – producenta/ice i redatelja/ice.

Nositelj projekta, producent/ica i redatelj/ica dugometražnih igranih filmova koji se sufinanciraju sredstvima HAVC-a, kao i hrvatski koproducent/ica manjinskih koprodukcija dugometražnih igranih filmova koji se također sufinanciraju sredstvima HAVC-a obvezatni su dopustiti javno prikazivanje filma i prijaviti film u Nacionalni program Festivala igranog filma u Puli za prikazivanje bez naknade u roku od godinu dana od svjetske premijere ili za svjetsku premijeru. Prije prikazivanja na Festivalu igranog filma u Puli film se ne smije objaviti na videu ili prikazati na televiziji u Republici Hrvatskoj. Odluku o uvrštenju filmova u program Festivala donosi Festivalsko vijeće na prijedlog umjetničkog ravnatelja Festivala igranog filma u Puli.

Članak 28.

Producent/ica je obvezan/-na sredstva HAVC-a koristiti isključivo za proizvodnju ugovorenog filma i redovito voditi poseban specificirani troškovnik utrošenih sredstava, koji je obvezan/na u svako doba predočiti na zahtjev HAVC-a, kao i sve informacije i dokumentaciju o proizvodnji filma.

Članak 29.

HAVC putem svoje stručne službe, vanjske revizije ili na druge zakonski određene načine prati i nadzire pravilno i zakonito trošenje sredstava sukladno odredbama ovoga Pravilnika do visine iznosa koji je HAVC dodijelio.

Ako se utvrdi da producent/ica i/ili redatelj/ica ne izvršavaju preuzete ugovorne obveze, HAVC će razmjerno neizvršenim obvezama i poslovima umanjiti sredstva, odnosno zatražiti povrat sredstava sukladno odredbama ugovora.

Članak 30.

Ako redatelj/ica u tijeku izvršavanja ugovora odbije završiti svoje obveze u realizaciji filma ili ako zbog više sile to ne može učiniti, ne može se protiviti da se njegov/njezin dosadašnji doprinos upotrijebi za dovršenje filma.

Na već dani doprinos za realizaciju filma redatelj/ica ima odgovarajuća autorska prava sukladno posebnom ugovoru s producentom/icom i Zakonom o autorskom pravu i srodnim pravima i razmjerno količini snimljenog materijala.

Ako se doprinos redatelja/ice može iskoristiti za dovršenje filma te je realizacija filma moguća bez njegova/njezina daljnjeg sudjelovanja i dodatnih troškova, HAVC u dogovoru s producentom/icom neće zahtijevati povrat već odobrenih i isplaćenih sredstava redatelju/ici a koji odgovaraju njegovu/njezinu doprinosu realizaciji filma.

Ako se doprinos redatelja/-ice ne može iskoristiti za dovršenje filma ili realizacija filma nije moguća bez njegova/njezina daljnjeg doprinosa ili dodatnih troškova, a ne postoje ni okolnosti koje bi ga/nju objektivno sprečavale da završi svoj doprinos realizaciji filma (viša sila), na povrat sredstava i naknadu prouzročene štete primjenjuju se odredbe ugovora.

U slučajevima kada redatelj/-ica i producent/-ica sporazumno žele raskinuti suradnju, oboje upućuju prijedlog HAVC-u koji donosi odluku sukladno kriterijima ovoga Pravilnika.

Članak 31.

Slučajeve u kojima producent/ica i redatelj/ica žele prekinuti suradnju, a o tome ne mogu sami postići dogovor, rješavat će posebno povjerenstvo sastavljeno od jednog predstavnika HAVC-a, predstavnika Hrvatske udruge filmskih snimatelja, predstavnika Društva hrvatskih filmskih redatelja, predstavnika Hrvatske udruge producenata i predstavnika Hrvatskog društva filmskih djelatnika.

Članovi povjerenstva imenuju se za svaki slučaj posebno, pri čemu treba voditi računa da nisu u sukobu interesa.

Odluke povjerenstva se donose većinom glasova. Odluke povjerenstva, na prijedlog ravnatelja, potvrđuje AV Vijeće.

Članak 32.

Producent/ica i redatelj/ica obvezatni su zatražiti kolaudaciju gotovog filma najkasnije 30 dana nakon njegovog završetka.

Kolaudacija filma može se obaviti na zahtjev HAVC-a ili na prijedlog producenta/ice već u fazi dovršene montaže.

Ukoliko umjetnički savjetnici u postupku kolaudacije utvrde da su tijekom snimanja filma učinjene promjene o kojima nisu bili obaviješteni, a koje su bitno izmijenile smisao odobrenog filma, imaju pravo odbiti kolaudaciju, a HAVC može pokrenuti postupak za povrat do tada isplaćenih sredstava.

Članak 33.

Ako se tijekom rada na filmu ukažu objektivne smetnje koje onemogućuju izvršenje preuzetih ugovornih obveza prema utvrđenom planu i ugovorenom roku (viša sila ili druge objektivne teškoće), producent/ica i redatelj/ica obvezatni/e su o tome bez odlaganja obavijestiti HAVC. U protivnom odgovaraju za nastalu štetu.

Producent/ica i redatelj/ica obvezatni/-e su bez odlaganja obavijestiti HAVC i o promjeni drugih bitnih okolnosti koje se odnose na realizaciju filma.

Članak 34.

Producent/ica je obvezan/na svoje odnose s trećim osobama koje sudjeluju u realizaciji filma urediti u skladu s važećim zakonskim propisima i ovim Pravilnikom, vodeći računa o obvezama preuzetim prema ugovoru sklopljenim s HAVC-om.

Članak 35.

Raspodjela dobiti audiovizualnog djela uređuje se ugovorom između HAVC-a i producenta/ice.

Dobit audiovizualnog djela obračunat će producent/ica nakon što oduzme troškove produkcije, promocije, distribucije i prodaje od ukupnog prihoda ostvarenog prodajom i iskorištavanjem djela, a konačni obračun provodi se nakon tri godine javnog prikazivanja.

HAVC-u pripada udio u dobiti ostvaren korištenjem i distribucijom filma, što će se utvrditi ugovorom između HAVC-a i producenta/ice.

Producent/ica će ta sredstva uplatiti na bankovni račun HAVC-a u roku od 15 dana od dana primitka dobiti na svoj bankovni račun.

Ostvarenu dobit HAVC će koristiti za daljnju potporu hrvatskom filmu.

Članak 36.

Ako HAVC odbije kolaudaciju ili se na osnovi dostavljenih izvješća i uvida u dokumentaciju utvrdi da film nije realiziran, neće isplatiti ostatak sredstava, a producent/ica je obvezatan HAVC-u vratiti do tada primljena sredstva u roku od 30 dana od dana primitka zahtjeva za povrat sredstava.

U slučaju iz stavka 1. ovoga članka, HAVC ima pravo zaračunavati producentu/ici zakonsku zateznu kamatu, počevši od dana uplate tih sredstava, i zahtijevati naknadu štete na ime izgubljene dobiti koja je prouzročena nerealizacijom filma i kršenjem odredbi ovoga Pravilnika.

HAVC može u ovim slučajevima zahtijevati izvješće o učinjenim troškovima koje će izraditi neovisni i ovlašteni knjigovođa.

Članak 37.

HAVC se može odreći prava na povrat sredstava ako zaključi da se radi o posebnim uvjetima, tj. ako se u tijeku rada na filmu ukažu objektivne smetnje koje onemogućuju izvršenje Programa prema utvrđenom planu i ugovorenom roku (viša sila ili druga objektivna teškoća).

HAVC može u bilo kojem trenutku tražiti od producenta/ice i redatelja/ice dodatnu dokumentaciju koja mu je potrebna u ostvarivanju njegovih prava.

Članak 38.

Producent/ica i redatelj/ica ne mogu bez suglasnosti HAVC-a prava i obveze koje proizlaze iz ugovora prenijeti na treću osobu.

Članak 39.

Sredstva kojima HAVC sufinancira odobreni filmski projekt su nepovratna osim, u slučajevima uređenim ovim Pravilnikom, neispunjavanja odredaba ugovora, te ostvarene dobiti od komercijalne eksploatacije filma.

Članak 40.

HAVC ima pravo u dogovoru s producentom/icom i/ili po potrebi s redateljem/icom prikazivati film u zemlji i inozemstvu odabranoj publici na nekomercijalnim projekcijama u okviru posebnih kulturnih događanja.

HAVC u dogovoru s producentom/icom također može u svrhu promidžbe filma u zemlji i inozemstvu koristiti isječke iz filmova, fotografije iz filma, dijaloške scene te dijelove glavne glazbene teme iz filma koji je sufinancirao, uz uvjet da navede točno imena svih suradnika u svojim publikacijama, uključujući i CD-ROM i internet.

HAVC ima pravo objavljivati sve informacije o filmu u sklopu svojih promidžbenih aktivnosti, osim ako to nije drukčije pisano ugovoreno s producentom/icom.

Na svim najavama i svim promidžbenim materijalima filma mora biti jasno istaknuto da je film sufinanciran sredstvima HAVC-a i mora se koristiti službeni logo HAVC-a.

HAVC ima pravo naručiti kopije filma za svoje potrebe u skladu s ovim Pravilnikom i u dogovoru s producentom/icom.

Pravo prikazivanja koje ima HAVC u skladu s ovim Pravilnikom ne povlači obvezu plaćanja bilo kakve naknade producentu/ici ili drugima, osim ako to nije posebno ugovoreno.

SUFINANCIRANJE MATERIJALA NAMIJENJENOG FESTIVALSKOJ DISTRIBUCIJI I PROMOCIJI FILMA

Članak 41.

Po kolaudaciji i završetku filma dodjeljuju se sredstva producentu/ici za izradu materijala namijenjenog festivalskoj distribuciji i promociji filma u fiksnom iznosu koji definira stručna služba HAVC-a.

Sredstva će se doznačiti na bankovni račun producenta/ice sljedećom dinamikom:

– 80% u roku 30 dana od izrade prve tonske kopije filma,

– 20% po predanom obračunu i materijalima koji pripadaju HAVC-u.

Sredstva za izradu 35mm kopija dodjeljivat će se nakon poziva na međunarodne festivale sukladno listi relevantnih međunarodnih festivala koju sastavlja stručna služba HAVC-a i ažurira je jednom u dvije godine.

Članak 42.

Od dodijeljenih sredstava korisnik je dužan proizvesti minimalno:

Za dugometražni film:

– 2 beta-verzije s podnaslovima na engleskom jeziku, od kojih HAVC po potrebi može zatražiti jednu,

– 200 DVD-a s podnaslovima na engleskom jeziku (od kojih 100 komada pripada HAVC-u za promociju i distribuciju na međunarodnim filmskim festivalima i sajmovima),

– 20 plakata na engleskom jeziku (od kojih 5-10 pripada HAVC-u za promociju i distribuciju na međunarodnim filmskim festivalima i sajmovima),

– 600 promidžbenih letaka na engleskom jeziku (od kojih 300 pripada HAVC-u za promociju i distribuciju na međunarodnim filmskim festivalima i sajmovima),

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/ice, scenarista/ice i producenta/ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Za kratkometražni film:

– 2 beta-verzije s podnaslovima na engleskom jeziku, od kojih HAVC po potrebi može zatražiti jednu,

– 140 DVD-a s podnaslovima na engleskom jeziku (od kojih 70 komada pripada HAVC-u za promociju i distribuciju na međunarodnim filmskim festivalima i sajmovima),

– 600 promidžbenih letaka na engleskom jeziku (od kojih 300 pripada HAVC-u za promociju i distribuciju na međunarodnim filmskim festivalima i sajmovima),

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/ice, scenarista/ice i producenta/-ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Za eksperimentalni film:

– 1 beta-verziju s podnaslovima na engleskom jeziku koju HAVC može po potrebi zatražiti,

– 50 DVD-a s podnaslovima na engleskom jeziku (od kojih 10-20 komada pripada HAVC-u za promociju i distribuciju na međunarodnim filmskim festivalima i sajmovima),

– 200 promidžbenih letaka na engleskom jeziku (od kojih 70 pripada HAVC-u za promociju i distribuciju na međunarodnim filmskim festivalima i sajmovima),

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/ice, scenarista/ice i producenta/ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Ostale obveze korisnika bit će definirane ugovorom o korištenju sredstava koji korisnik sklapa s HAVC-om.

JAVNI POZIV ZA POTICANJE RAZVOJA SCENARIJA DUGOMETRAŽNIH IGRANIH, DUGOMETRAŽNIH DOKUMENTARNIH, ANIMIRANIH FILMOVA TE POJEDINAČNIH I SERIJSKIH TELEVIZIJSKIH DJELA

Članak 43.

Sredstva za poticanje razvoja scenarija dugometražnih igranih, dugometražnih dokumentarnih, animiranih filmova, te pojedinačnih i serijskih televizijskih djela temeljem ovoga Pravilnika dodjeljuju se putem Javnog poziva za poticanje razvoja scenarija.

Pod dugometražnim igranim filmovima podrazumijevaju se filmovi čije trajanje nije kraće od 70 minuta i koji su namijenjeni prvenstveno kinodistribuciji.

Pod dugometražnim dokumentarnim filmovima podrazumijevaju se filmovi čije trajanje nije kraće od 60 minuta i koji su namijenjeni prvenstveno kinodistribuciji

Pod animiranim filmovima podrazumijevaju se filmovi čije trajanje nije kraće od 24 minute.

Pod pojedinačnim i serijskim televizijskim djelima podrazumijevaju se:

1. televizijska dramska djela čije trajanje nije kraće od 50 minuta kada se radi o pojedinačnom djelu ili nije kraće od 50’ po nastavku kad se radi o serijskom djelu i koja su namijenjena prvenstveno televizijskom prikazivanju.

2. kreativni televizijski formati namijenjeni djeci i mladima čije ukupno trajanje nije kraće od 25 minuta bilo da se radi o pojedinačnom ili serijskom djelu i koji su namijenjeni prvenstveno televizijskom prikazivanju.

3. dokumentarna televizijska serijska djela čije trajanje po nastavku nije kraće od 25 minuta.

4. animirana televizijska djela čije ukupno trajanje nije kraće od 24 minute, bilo da se radi o pojedinačnom ili serijskom djelu.

Javni poziv za poticanje razvoja scenarija raspisuje se u dva roka, i to u prvom i trećem tromjesečju tekuće godine. Rezultati se objavljuju 80 dana nakon zatvaranja Javnog poziva koji ne smije biti otvoren dulje od 30 dana. Javni poziv se objavljuje na internetskoj stranici HAVC-a i u »Narodnim novinama«.

Članak 44.

Pravo sudjelovanja u Javnom pozivu za poticanje razvoja projekta imaju fizičke i pravne osobe registrirane za proizvodnju audiovizualnih djela upisane u odgovarajući registar u Republici Hrvatskoj: scenarist/ica ili autor/ica literarnog predloška, redatelj/ica koji/a piše scenarij ili samo producent/ica koji/a želi razviti scenarij ili bilo koja kombinacija ovih navedenih fizičkih ili pravnih osoba.

Sredstva po ovom Javnom pozivu mogu se dodijeliti za suradnju najviše dvojici/dvjema scenarista/scenaristicama na jednom tekstu, i to ravnomjerno, osim ako među njima nije drugačije pisano dogovoreno.

Pravo sudjelovanja nemaju projekti kojima su već odobrena sredstva za razvoj scenarija ili za audiovizualno stvaralaštvo na jednom od prethodnih Javnih poziva.

Odobravanje sredstava za razvoj scenarija ne obvezuje HAVC na sudjelovanje u financiranju neke od sljedećih faza razvoja projekta ili produkcije filma prema tom scenariju.

Članak 45.

Prijava projekta na Javni poziv za poticanje razvoja scenarija treba sadržavati:

– životopis scenarista/ice,

– sinopsis za izvornu ideju na najmanje jednoj do dvije kartice,

– u slučaju adaptacije postojećeg izvornika i literarni predložak sa scenarističkom koncepcijom,

– treatment na 10 do 20 kartica ili

– scenarij koji zahtijeva doradu,

sve na hrvatskom jeziku.

Članak 46.

Razmatranje i vrednovanje projekata prijavljenih na Javni poziv za poticanje razvoja scenarija obavlja jedan umjetnički savjetnik/ica kojeg/u imenuje AV Vijeće na prijedlog ravnatelja prvenstveno iz redova uglednih filmskih djelatnika, a po potrebi i i iz redova drugih kulturnih djelatnika s potvrđenim znanjem i iskustvom u području scenaristike.

Umjetnički savjetnik ima pravo na naknadu za svoj rad. Visinu naknade utvrđuje ravnatelj.

Umjetnički savjetnik čiji je rad u prvom mandatu AV Vijeće ocijenilo uspješnim može biti ponovo imenovan za još jedno mandatno razdoblje.

Članak 47.

Umjetnički savjetnik ima sljedeće zadaće:

– čita prijavljeni natječajni materijal,

– piše recenzije i daje ocjenu kvalitete,

– predlaže AV Vijeću listu prioriteta te izdvaja posebno preporučljive prijave,

– procjenjuje završnu verziju scenarija.

Pri razmatranju i vrednovanju projekta ocjenjuje se potencijal ideje, ostvarivost projekta i umjetnička relevantnost.

Prema potrebi umjetnički savjetnik može predložiti angažiranje i vanjskih recenzenata za potrebe razmatranja i vrednovanja projekata koje odobrava AV Vijeće, ali konačnu odluku o tome koji će projekti biti uvršteni na listu prioriteta donosi umjetnički savjetnik/ica za razvoj scenarija.

Članak 48.

Nositelj projekta sklapa ugovor s HAVC-om kojim preuzima obvezu dostave scenarija u skladu s profesionalnim standardima u hrvatskoj i svjetskoj audiovizualnoj industriji, u roku od 6 mjeseci po potpisu ugovora ako je riječ o dugometražnim, dokumentarnim, animiranim filmovima i pojedinačnim televizijskim djelima, a u roku od 12 mjeseci, ako je riječ o serijskim televizijskim djelima.

Članak 49.

Dinamika isplate:

– 60% odobrenih sredstava nakon potpisivanja ugovora,

– 40% odobrenih sredstava nakon obavljene procjene od strane umjetničkog savjetnika i nakon što se utvrdi da su sve odredbe ugovora ispunjene.

Članak 50.

Ukoliko umjetnički savjetnik u postupku razmatranja i vrednovanja utvrdi da je scenarij promijenjen bez znanja umjetničkog savjetnika tako da se bitno mijenja smisao odobrenog teksta, predložit će AV Vijeću odbijanje scenarija. Ako Vijeće odbije scenarij, nositelj projekta obvezan je vratiti HAVC-u dotad isplaćena sredstva.

Ako se u tijeku rada na pisanju scenarija ukažu objektivne smetnje koje onemogućuju izvršenje preuzetih ugovornih obveza do ugovorenog roka (viša sila ili slične teškoće), nositelj projekta obvezan je o tome bez odlaganja obavijestiti HAVC.

Ako nositelj projekta ne dostavi završen scenarij i ne zatraži procjenu u utvrđenom roku ili AV Vijeće na prijedlog umjetničkog savjetnika odbije završenu verziju scenarija, HAVC neće isplatiti 40% preostalih sredstava, a nositelj projekta obvezan je primljena sredstva vratiti u roku od 15 dana od dana primitka zahtjeva za povrat.

Nositelj projekta obvezan je u svakom trenutku na traženje HAVC-a i umjetničkog savjetnika dati informacije o tijeku rada na scenariju te dati na uvid do tada napisan scenarij ili dijelove scenarija.

Članak 51.

Sredstva koja HAVC dodjeljuje po Javnom pozivu za scenarij su nepovratna, osim u slučajevima neispunjavanja odredaba ugovora, kao i u slučajevima uređenim ovim Pravilnikom.

JAVNI POZIV ZA POTICANJE RAZVOJA PROJEKATA DUGOMETRAŽNIH IGRANIH, DUGOMETRAŽNIH DOKUMENTARNIH, ANIMIRANIH FILMOVA TE POJEDINAČNIH I SERIJSKIH TELEVIZIJSKIH DJELA

Članak 52.

Sredstva za poticanje razvoja projekata dugometražnih igranih, dugometražnih dokumentarnih, animiranih filmova te pojedinačnih i serijskih televizijskih djela temeljem ovoga Pravilnika dodjeljuju se putem Javnog poziva za poticanje razvoja projekata.

Pod dugometražnim igranim filmovima podrazumijevaju se filmovi čije trajanje nije kraće od 70 minuta i koji su namijenjeni prvenstveno kinodistribuciji.

Pod dugometražnim dokumentarnim filmovima podrazumijevaju se filmovi čije trajanje nije kraće od 60 minuta i koji su namijenjeni prvenstveno kinodistribuciji.

Pod animiranim filmovima podrazumijevaju se filmovi čije trajanje nije kraće od 24 minute.

Pod pojedinačnim i serijskim televizijskim djelima podrazumijevaju se:

– televizijska dramska djela čije trajanje nije kraće od 50 minuta kada se radi o pojedinačnom djelu ili nije kraće od 50’ po nastavku kad se radi o serijskom djelu i koja su namijenjena prvenstveno televizijskom prikazivanju,

– kreativni televizijski formati namijenjeni djeci i mladima čije ukupno trajanje nije kraće od 25 minuta bilo da se radi o pojedinačnom ili serijskom djelu i koji su namijenjeni prvenstveno televizijskom prikazivanju,

– dokumentarna televizijska serijska djela čije trajanje po nastavku nije kraće od 25 minuta,

– animirana televizijska djela čije ukupno trajanje nije kraće od 24 minute, bilo da se radi o pojedinačnom ili serijskom djelu.

Javni poziv za poticanje razvoja projekata raspisuje se u dva roka, i to u prvom i trećem tromjesečju tekuće godine. Rezultati se objavljuju 80 dana po zatvaranju Javnog poziva koji ne smije biti otvoren dulje od 30 dana. Javni poziv se objavljuje na internetskoj stranici HAVC-a i u Narodnim novinama.

Članak 53.

Pravo sudjelovanja u Javnom pozivu za poticanje razvoja projekta imaju fizičke i pravne osobe registrirane za proizvodnju audiovizualnih djela upisane u odgovarajući registar u Republici Hrvatskoj: nezavisni producenti/ice, zajednički s redateljima/icama, sa scenarijem za koji su stekli autorska prava ili potpisali rezervaciju, tj. opciju s autorom/icom, a u svrhu snimanja audiovizualnog djela.

Pravo sudjelovanja u Javnom pozivu za poticanje razvoja projekta nemaju:

– naručeni filmovi,

– nastavni filmovi,

– filmski projekti namijenjeni marketingu i reklami,

– redatelji/ice i producenti/ice koji su u dosadašnjem radu prekršili ugovorne obveze prema HAVC-u ili Ministarstvu kulture i sudionicima u realizaciji projekta,

– redatelji/ice i producenti/ice s istim projektom za koji su već dobili sredstva na jednom od prethodnih Javnih poziva za razvoj projekta.

Odobravanje sredstava za razvoj projekta ni na koji način ne obvezuje HAVC na sudjelovanje u financiranju produkcije filma prema tom scenariju.

Članak 54.

Javnom pozivu za poticanje razvoja projekta obavezno se prilaže prijavnica (koja se može dobiti u HAVC-u ili na internetskoj stranici HAVC-a) za svaki projekt.

Uz prijavnicu se obavezno prilažu sljedeći dodaci:

– scenarij,

– sinopsis,

– redateljska koncepcija,

– motivacijsko pismo producenta/ice za razvoj projekta,

– dokaz o autorskim pravima (izjava ili ugovor o uređenim autorskim pravima za scenarij),

– životopisi scenarista/-ice, redatelja/-ice i producenta/ice,

– opis producentske kuće,

– operativni plan razvoja projekta,

– plan financiranja razvoja projekta i financijski plan razvoja projekta,

sve na hrvatskom jeziku i u kunskim iznosima, te

– bonitet producenta/ice (BON-1 i BON-2).

Prijave s nepotpunim podacima uz koje nije priložena tražena dokumentacija, kao i prijave koje se ne dostave u navedenom roku neće se uvrstiti u Javni poziv za poticanje razvoja projekata niti razmatrati.

Sav navedeni natječajni materijal s prilozima koji se predaje na Javni poziv za poticanje razvoja projekata treba biti potpisan i ovjeren od strane nositelja projekta, tj. producenta/ice.

Članak 55.

Razmatranje i vrednovanje projekata prijavljenih na Javni poziv za poticanje razvoja projekata obavlja umjetnički savjetnik (isti koji razmatra i vrednuje projekte prijavljene na Javni poziv za poticanje razvoja scenarija) kojeg imenuje AV Vijeće na prijedlog ravnatelja prvenstveno iz redova uglednih filmskih djelatnika, a po potrebi i iz redova drugih kulturnih djelatnika s potvrđenim znanjem i iskustvom u području scenaristike i produkcije.

Umjetnički savjetnik ima pravo na naknadu za svoj rad. Visinu naknade utvrđuje ravnatelj.

Umjetnički savjetnik čiji je rad u prvom mandatu AV Vijeće ocijenilo uspješnim, može biti ponovno imenovan za još jedno mandatno razdoblje.

Članak 56.

Umjetnički savjetnik ima sljedeće zadaće:

– čita prijavljeni natječajni materijal,

– piše recenzije i daje ocjenu kvalitete,

– predlaže AV Vijeću listu prioriteta prijava te izdvaja prijave posebno preporučljive za realizaciju,

– procjenjuje završnu verziju scenarija i uspješnost cjelokupnog procesa razvoja projekta po završetku te dostavlja izvješće HAVC-u.

Prema potrebi umjetnički savjetnik može predložiti angažiranje i vanjskih recenzenata za razmatranje i vrednovanje projekata koje odobrava AV Vijeće, ali konačnu odluku o tome koji će projekti biti uvršteni na listu prioriteta donosi umjetnički savjetnik/ica za razvoj projekata.

Pri razmatranju i vrednovanju projekta ocjenjuje se mogućnost realizacije projekta u zadanim uvjetima, kvaliteta scenarija, suvremenost, relevantnost za hrvatsku audiovizualnu umjetnost, kvaliteta dijaloga te stupanj razvoja pisanja scenarija i razvoja projekta do trenutka prijave, te marketinška i distribucijska strategija projekta.

Posebno se vrednuje ako je scenarij ili projekt nagrađen ili ako je već dobio sredstva na jednom od međunarodnih programa za razvoj scenarija ili razvoj projekta.

Članak 57.

Nositelj projekta sklapa ugovor s HAVC-om kojim preuzima obvezu razvoja projekta u roku od 24 mjeseca po potpisu ugovora i u skladu s profesionalnim standardima u hrvatskoj i svjetskoj audiovizualnoj industriji.

Članak 58.

Dinamika isplate:

– 60% odobrenih sredstava nakon potpisivanja ugovora,

– 40% odobrenih sredstava nakon obavljene procjene od strane umjetničkog savjetnika i nakon što se utvrdi da su sve odredbe ugovora ispunjene.

Članak 59.

Predlagatelj je dužan po završetku razvoja projekta i u roku dostaviti rezultate razvoja projekta i završenu verziju scenarija HAVC-u.

Ako se u tijeku razvoja projekta ukažu objektivne smetnje koje onemogućuju izvršenje preuzetih ugovornih obveza do ugovorenog roku (viša sila ili slične teškoće), nositelj projekta obvezan je o tome bez odlaganja obavijestiti HAVC.

Ako nositelj projekta ne dostavi tražene materijale i ne zatraži procjenu u utvrđenom roku ili AV Vijeće na prijedlog umjetničkog savjetnika odbije izvješće i materijale predlagatelja, HAVC neće isplatiti 40% preostalih sredstava, a nositelj projekta obvezuje se primljena sredstva obvezatno vratiti u roku od 15 dana od dana primitka zahtjeva za povrat.

Nositelj projekta obvezan je u svakom trenutku na traženje HAVC-a i umjetničkog savjetnika dati informacije o tijeku rada na razvoju projekta, financijsko izvješće dotad utrošenih sredstava te dati na uvid do tada napisan scenarij.

Članak 60.

Sredstva koja HAVC dodjeljuje po Javnom pozivu za poticanje razvoja projekta su nepovratna, osim u slučajevima neispunjavanja odredaba ugovora, kao i u slučajevima uređenim ovim Pravilnikom.

KOMPLEMENTARNE DJELATNOSTI

Članak 61.

Sredstva za poticanje komplementarnih djelatnosti temeljem ovoga Pravilnika dodjeljuju se putem Javnog poziva za dodjelu sredstava za poticanje komplementarnih djelatnosti sukladno Nacionalnom programu, odnosno Godišnjem planu ostvarenja programa (dalje u tekstu: Javni poziv za komplementarne djelatnosti).

Javni poziv za komplementarne djelatnosti raspisuje AV Vijeće na prijedlog ravnatelja HAVC-a jedanput godišnje u drugoj polovici godine na internetskoj stranici HAVC-a i u »Narodnim novinama«.

U Javnom pozivu za komplementarne djelatnosti naznačuje se rok do kada je Javni poziv za komplementarne djelatnosti otvoren, kao i rok u kojem će se objaviti rezultati.

Članak 62.

Pravo sudjelovanja na Javnom pozivu za komplementarne djelatnosti imaju fizičke osobe i pravne osobe koje se bave komplementarnim djelatnostima i upisane su u odgovarajući registar u Republici Hrvatskoj.

U provođenju Javnog poziva za komplementarne djelatnosti osobito će se podupirati programi koji su od interesa za Republiku Hrvatsku, i to programi koji,

– hrvatsku audiovizualnu kulturu stavljaju u europski kontekst,

– promiču interkulturni dijalog i razvoj civilnog društva,

– stručno utemeljeni, visoke razine kvalitete, profilirani u odnosu na osnovnu djelatnost organizatora, te

– se odvijaju kontinuirano.

Članak 63.

Prijave na Javni poziv za komplementarne djelatnosti podnose se na prijavnici koja se može dobiti u HAVC-u ili na internetskoj stranici HAVC-a.

Uz prijavnicu obvezatno treba priložiti pisano obrazloženje zahtjeva sa svim prilozima navedenim u Javnom pozivu za komplementarne djelatnosti i dostaviti HAVC-u u naznačenom roku i u navedenom broju primjeraka.

Prijave s nepotpunim podacima, prijave uz koje nije dostavljena tražena dokumentacija, kao i prijedlozi koji se ne dostave HAVC-u u navedenom roku neće se razmatrati.

U iznimnim slučajevima, kada se priloži dokaz o nemogućnosti prijave u naznačenom roku, razmatrat će se i prijave koje su dostavljene izvan roka.

Članak 64.

Razmatranje i vrednovanje projekata prijavljenih na Javni poziv za komplementarne djelatnosti obavljaju tri umjetnička savjetnika.

Na imenovanje umjetničkih savjetnika, njihov mandat i naknadu za rad, primjenjuju se odredbe ovoga Pravilnika.

Članak 65.

Umjetnički savjetnik ima sljedeće zadaće:

– čita natječajni materijal,

– piše ocjenu kvalitete s obrazloženjem,

– predlaže Vijeću listu prioriteta te izdvaja projekte posebno preporučljive za realizaciju,

– prati realizacije prihvaćenih projekata, te

– dostavlja HAVC-u izvješće o tijeku realizacije projekta.

Članak 66.

Za prihvaćene projekte sklopit će se ugovor o sufinanciranju između HAVC– a s jedne strane i nositelja projekta s druge strane u roku od 30 dana od dana kada je AV Vijeće prihvatilo projekt.

Članak 67.

Ugovorena sredstva HAVC će isplatiti na bankovni račun nositelja projekta, ovisno o tijeku izvršenja projekta i priljevu sredstava prikupljenih sukladno Zakonu, u pravilu sljedećom dinamikom:

– 80% za pripreme i održavanje projekta, te

– 20% po predanom izvješću.

Članak 68.

Nositelj projekta ugovorom sklopljenim s HAVC-om preuzima obvezu realizacije projekta do ugovorenog roka, sukladno priloženom i odobrenom financijskom planu.

Nositelj programa obvezuje se osigurati preostala sredstva potrebna za izvršenje projekta, a sredstva dobivena od HAVC-a koristit će namjenski.

Nositelj projekta obvezuje se HAVC-u dostaviti programski materijal i financijsko izvješće najkasnije mjesec dana po završetku programa.

Izvješće treba sadržavati:

– opis izvršenog projekta

– tablicu udjela svih sufinancijera

– kopije plaćenih računa i obračun troškova sa specifikacijom računa plaćenih sredstvima HAVC-a,

– popratnu dokumentaciju vezanu uz izvršeni program.

HAVC ima pravo koristiti izvješće i programski materijal nositelja projekta za svoja izvješća i publikacije.

HAVC će putem svoje stručne službe ili na drugi pogodan način nadzirati utrošak sredstava.

Članak 69.

Nositelj projekta obvezan je pravodobno izvijestiti HAVC o eventualnim objektivnim smetnjama koje onemogućuju izvršenje projekta u ugovorenom roku, a HAVC može po primljenoj obavijesti izmijeniti ugovorne obveze ili zatražiti povrat uplaćenih sredstava, uz obračunate kamate utvrđene kod poslovne banke HAVC-a.

Članak 70.

Ukoliko nositelj projekta po završetku projekta ne dostavi pravovremeno cjelovit i odgovarajući izvještaj, HAVC nije dužan podmiriti neisplaćeni dio sredstava.

HAVC ima pravo pratiti izvršenje projekta, nadzirati trošenje sredstava te u svako doba zatražiti izvješće.

Ako nositelj tijekom izvršenja projekta namjerava promijeniti financijski plan za više od 20%, dužan je prethodno pribaviti suglasnost HAVC-a.

Članak 71.

Nositelji projekta koji su potpisnici ugovora dužni su kontinuirano i u svakom trenutku na traženje HAVC-a dati sve umjetničke i poslovne informacije o tijeku i realizaciji programa, kao i svu financijsku dokumentaciju o iznosima sredstava dodijeljenih od strane HAVC-a.

U slučaju davanja neistinitih podataka HAVC ima pravo jednostrano raskinuti ugovor, kao i ako procijeni da je nastupilo bitno odstupanje od predviđenog i odobrenog financijskog plana bez opravdanog razloga te ima pravo jednostrano raskinuti ugovor s nositeljem projekta.

MEĐUNARODNA SURADNJA

Članak 72.

Sredstvima HAVC-a namijenjenim audiovizualnim djelatnostima sufinancirat će se također i komplementarne filmske djelatnosti, tj. programi međunarodne suradnje.

U programe međunarodne suradnje ubrajaju se:

– međunarodni filmski festivali i audiovizualne manifestacije: programi gostovanja hrvatskih autora/ica, producenata/ica, izbornika filmskih festivala, filmskih stručnjaka i djelatnika,

– međunarodni filmski festivali i audiovizualne manifestacije: program izrade promidžbenih materijala i prijavljivanje u službenu konkurenciju festivala,

– međunarodni filmski festivali i audiovizualne manifestacije: programi predstavljanja i promocije filmova,

– programi međunarodne kulturalne razmjene iz područja audiovizualnih djelatnosti (razmjena hrvatskih i stranih pojedinaca i institucija),

– programi stručnog usavršavanja,

– pitching, koprodukcijski forumi i programi za razvoj projekata,

– međunarodni filmski sajmovi,

– međunarodni filmski sajmovi: potpora producentima/icama i autorima/icama za predstavljanje filmova te

– programi potpore za međunarodnu kinodistribuciju hrvatskih filmova.

Članak 73.

Sredstva za međunarodnu suradnju iz ovoga Pravilnika dodjeljuju se putem godišnjeg Javnog poziva za dodjelu sredstava za poticanje komplementarnih djelatnosti u okviru kojeg se raspisuje Javni poziv za programe međunarodne suradnje sukladno Nacionalnom programu, odnosno Godišnjem planu ostvarenja Programa (dalje u tekstu: Javni poziv za međunarodnu suradnju).

Javni poziv za međunarodnu suradnju raspisuje HAVC i objavljuje ga na svojoj internetskoj stranici i u »Narodnim novinama«.

Javni poziv za međunarodnu suradnju otvoren je tijekom cijele godine uz tromjesečno donošenje odluka.

Članak 74.

Pravo podnošenja prijedloga na Javni poziv za komplementarne djelatnosti, tj. međunarodnu suradnju imaju fizičke ili pravne osobe koje su registrirane i bave se komplementarnim djelatnostima sa sjedištem u Republici Hrvatskoj.

HAVC će osobito podupirati one programe međunarodne suradnje koji:

– su od interesa za Republiku Hrvatsku i hrvatsku kinematografiju,

– hrvatsku kulturu stavljaju u europski kontekst,

– promiču interkulturni dijalog i razvoj civilnog društva,

– su stručno utemeljeni, visoke razine kvalitete i sadržajne inovativnosti te profilirani u odnosu na osnovnu djelatnost organizatora,

– se odvijaju kontinuirano, doprinose promicanju hrvatskog filma, filmskih autora/ica i djelatnika u svijetu,

– su nagrađivani, te

– su značajni za očuvanje hrvatske kulturne baštine i kulturnog identiteta.

Članak 75.

Prijave se podnose na odgovarajućim obrascima koji se mogu dobiti u HAVC-u ili na internetskoj stranici HAVC-a.

Uz prijavnicu obavezno treba priložiti pisano obrazloženje zahtjeva sa svim prilozima navedenim u Javnom pozivu i dostaviti HAVC-u u naznačenom roku i u navedenom broju primjeraka.

Prijave s nepotpunim podacima te prijave uz koje nije dostavljena potpuna dokumentacija neće se razmatrati.

Članak 76.

U svim ostalim pitanjima programa međunarodne suradnje na odgovarajući se način primjenjuju odredbe ovoga Pravilnika vezane uz komplementarne djelatnosti.

Članak 77.

Stupanjem na snagu ovoga Pravilnika prestaje važiti Pravilnik o postupku, kriterijima i rokovima za provedbu Nacionalnog programa audiovizualnog stvaralaštva (»Narodne novine« broj 152/09).

Članak 78.

Ovaj Pravilnik stupa na snagu osmog dana od dana objave u »Narodnim novinama«.

Klasa: 111-007

Urbroj: 2416-2010

Zagreb, 22. rujna 2010.

Predsjedavajuća
Hrvatskog audiovizualnog vijeća
Vera Robić-Škarica, v. r.

Pravilnik, NN 115/2010-3046